81. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 1104719/1829 της 3/3 Οκτ. 1989 (ΦΕΚ Β΄ 738) Απαλλαγή από το φόρο των Ελλήνων της αλλοδαπής που αυτοαπασχολούνται για αγορά ακινήτου με εισαγωγή συναλλάγματος. Έχοντας υπόψη: 1.Τις διατάξεις της παρ. (θ) του άρθρ. 6 του Νόμ. 1587/1950 (ΦΕΚ Α΄ 294), όπως αυτές προστέθηκαν με την παρ. 12 του άρθρ. 24 του Νόμ. 1828/1989 (ΦΕΚ Α΄ 2). 2.Την ανάγκη να τύχουν απαλλαγής όλες οι κατηγορίες Ελλήνων της αλλοδαπής, προκειμένου να αγοράσουν ακίνητα στην Ελλάδα με εισαγωγή συναλλάγματος, αποφασίζουμε: 1.Έλληνες που ασκούν ή άσκησαν αποδεδειγμένα δική τους επιχείρηση στην αλλοδαπή, για 3 τουλάχιστον χρόνια, απαλλάσσονται από το φόρο μεταβίβασης, κατά την αγορά ακινήτου στην Ελλάδα, κατά το ποσοστό που η αξία (αγοραία ή αντικειμενική) τούτο καλύπτεται με εισαγωγή συναλλάγματος. Η απαλλαγή αυτή παρέχεται με τις λοιπές προϋποθέσεις που τίθενται και για τις άλλες κατηγορίες Ελλήνων της παρ. (θ) του άρθρ. 6 του Νόμ. 1587/1950 (ΦΕΚ Α΄ 294), όπως αυτές προστέθηκαν με την παρ. 12 του άρθρ. 24 του Νόμ. 1828/1989 (ΦΕΚ Α΄ 2) και ισχύουν. Η απόφαση αυτή, που η ισχύς της θα αρχίσει από τη δημοσίευσή της στην Εφημερίδα της Κυβερνήσεως, θα κυρωθεί με Νόμο. Κυρώθηκε και από τη δημοσίευσή της έχει ισχύ νόμου από το εδάφ. ε΄ της παρ. 4 άρθρ. 51 Νόμ. 1882/1990, ΦΕΚ Α΄ 43(διόρθ. σφαλμ. στο ΦΕΚ Α΄ 51/6-4-1990), (κατωτ. σελ. 196,425). 